Праграмныя задачы 1: вучыць дзяцей адгадваць загадкі; практыкаваць ва ўменні зафарбоўваць усю форму; развіваць уменне перадаваць выразнасць вобраза, арыентавацца на лісце паперы; выклікаць станоўчыя адносіны да захавання свайго здароўя, выхоўваць акуратнасць пры рабоце з фарбамі

Праграмныя задачы 2:вучыць дзяцей клапаціцца аб правільным харчаванні; замацаваць веды аб агародніне і садавіне; вучыць запаўняць увесь ліст; развіваць жаданне эксперыментаваць з выяўленчымі матэрыяламі; выхоўваць акуратнасць у рабоце.

Абсаляванне**:** карзіна; муляжы агародніны і садавіны; малюнкі агародніны і садавіны; трафарэты агародніны і садавіны; фарбы; сурвэткі; пэндзлікі; цацка зайца

Ход

І. Дзеці сабраліся на дыване ў круг. Прывітанне. Раптам чуецца стук у дзверы.

-- Напэўна, нехта спазніўся. (Выхавацель адчыняе дзверы, а там заяц)

-- Прывітанне, заяц. (Заяц вітаецца з дзецьмі)

Заяц. Мне вельмі патрэбна ваша дапамога. У лесе цяпер так холадна і голадна, што ўсе лясныя жыхары сталі хварэць. Наша мудрая сава кажа, што ўсе хваробы ад няхваткі вітамінаў. А што такое вітаміны і дзе іх узяць ніхто не ведае. Вось я і прыйшоў да вас. Можа вы мне раскажаце?

--Раскажыце, дзеці, што такое вітаміны, дзе яны ўтрымліваюцца і для чаго патрэбны. (Адказы дзяцей)

--А цяпер для вас загадкі пра карысныя прадукты:

1. Круглая — ды не гарбуз.

3 хвастом — ды не мыш. (Рэпа.)

Заяц. Я люблю грызці рэпку.

1. На дварэ доўгі ды зялёны,

а ў бочцы жоўты ды салёны. (Агурок.)

3. Румяны Піліп да палкі прыліп. (Яблык.)

4. Расце ў агародзе ў зялёным халаце,

А добра прыгледзішся – лата на лаце. (Капуста)

5. Завітала ў хату пані

Ды ў жоўтым сарафане.

Як пачалі распранаць,

Сталі плакаць, праклінаць. (Цыбуля)

6. У бабулі родны брат

Ласкавейшы быццам,

А да слёз давесці рад,

Так, як і сястрыца.

Сам сабе наўме панок,

А прасцей сказаць…(часнок)

7. Царэўна ў няволі,

у цёмнай каморы.

А косы – на сонцы,

На вольным прасторы. (Морква)

Заяц. Дык я люблю ўсе гэтыя прадукты, толькі дзе іх узяць зімой? Яны не растуць у нас у лесе.

-- Так. Дзеці, дзе растуць морква, рэпка, капуста? Як іх назваць адным словам?

А дзе растуць яблыкі, грушы, слівы? Як іх назваць адным словам?

--У кожнай сям’і і зімою ёсць нарыхтоўкі садавіны і агародніны. А табе мы зараз дапаможам. Мы намалюем табе і свежых карысных прадуктаў і закатак.

Пальчыкавая гімнастыка “Капуста”

Мы капусту рубім, рубім,

Мы капуту тром, тром,

Мы капусту солім, солім,

Мы капусту жмём, жмём.

ІІ. –(1) Дзеці, давайце мы з вамі расфарбуем агародніну і садавіну.

Дзеці бяруць трафарэты і садзяцца за сталы. Закатваюць рукавы. Самастойнае маляванне.

Дзеці 2 падгрупы малююць агародніну і садавіну ў слоіках, стараючыся запоўніць увесь слоік.

Дзеці 1 п-пы ідуць з малюнкамі на дыван і гуляюць разам з зайцам у гульню “Пачастункі”: (выконваем рухі адносна тэкста)

У сад з сябрамі мы пайшлі, (шагаем)

Садавіны там шмат знайшлі,

Слівы, грушы мы сарвалі,

Яблыкі ўсе адшукалі.

Усіх частуюць ад душы –

Вось якія малышы!

Затым кладуць свае малюнкі ў кошык або прымацоўваюць у прарэзы ў слоіку.

Дзеці 2 п-пы дамалёўваюць і таксама нясуць свае работы зайцу.

ІІІ**.** Аналіз работ робіць заяц. Адзначае, што ўсе работы вельмі прыгожыя і, галоўнае, карысныя. Усе лясныя жыхары будуць вельмі ўдзячныя дзецям.

Выкарыстаная літаратура:

1. Вучэбная праграма дашкольнай адукацыі. / Міністэрства адукацыі РБ. – Мінск: НІА, 2012

2. Болбат, Н.Г. Дашкольнікам аб культуры харчавання: практычны дапаможнік выхавацелям УДА / Н.Г. Болбат. -- Мінск: абл. ІРА, 2014

Аддзел адукацыі, спорту і турызму Нясвіжскага райвыканкама

ДУА “Навасёлкаўскі навучальна-педагагічны комплекс

дзіцячы сад-сярэдняя школа Нясвіжскага раёна”

ЗАНЯТАК ПА ВЫЯЎЛЕНЧАЙ ДЗЕЙНАСЦІ “КАРЫСНЫЯ ПРАДУКТЫ” Ў І РОЗНАЎЗРОСТАВАЙ ГРУПЕ

Пабока Алена Вікенцьеўна,

выхавацель дашкольнай адукацыі,

вышэйшая катэгорыя,

сярэдняя спецыяльная адукацыя,

стаж работы 27 год

в. Ст. Навасёлкі2018